Japra
Japra je rijeka u Bosni i Hercegovini. Izvire u Radanovom Polju ispod planine Grmeč kod naselja Majkić Japre u općini Sanski Most, na nadmorskoj visini od 800 m a ulijeva se u rijeku Sanu kod Blagaja na visini od 100 m. Dolina Japre jedan je od najznačajnijih rudarsko–topioničarskih kompleksa antičkog doba na prostoru BiH. Podiglo ga je staro ilirsko pleme Japodi, po kojima je Japra dobila ime, prije više od 2500 godina, a znatno ga razvili Rimljani. Istraživanja su obavljana sve do 1963. u Blagaj Japri, Maslovarama, Donjim Agićima – Čelopeku i Gradini kod Ćela i došlo se do senzacionalnih arheoloških otkrića (skulptura rudara iz četvrtog vijeka, nadgrobni spomenici, alatke, hladno oružje, kućni predmeti i rudarska oruđa). nalazišta su zatrpana, nalazi razbacani, osim pojedinih pokretnih spomenika koji su u obliku eksponata preneseni u Zemaljski muzej Bosne i Hercegovine u Sarajevu. Tokom augusta 2009. u potpunosti je završeno asfaltiranje puta dolinom Japre: od Blagaja, gdje se Japra ulijeva u Sanu, preko Donjih Agića, Ćela, Budimlić Japre i Dubovika pa sve do Hašana, rodnog mjesta poznatog književnika Branka Ćopića, i susjednog sela Majkić Japre gdje izvire ova bistra rijeka. Stanovništvo je opredijeljeno za seoski turizam. Rijeka nudi sportskim ribolovcima mnogobrojne riblje vrste, kao što su: mladica, pastrmka, štuka, mrena, klen, grgeč i plotica. U Donjim Agićima Izgrađena je vodenica sa kupalištem. Nekada ih je na Japri bilo oko 70.